Любо Киров и Свилен Ноев - специални гости на концерт на Нина Николина
Начало Известна Шоу Любо Киров и Свилен Ноев - специални гости на концерт на Нина Николина
Дата: 25.03.2019 Снимки: ПР
Любо Киров и Свилен Ноев са специални гости във втория концерт "Нина Николина Live" на 29 март в Sofia Live Club.
Нина Николина и Свилен Ноев ще представят акустично изпълнение на хит сингъла на група Остава – "Мъничко човече" преплетено с "Руфинка болна легнала". С емблематичното име на българската поп и рок сцена Любо Киров в дует с Нина Николина ще чуем "Море пиле, славей пиле" в аранжимент на етноджаз формацията.
Проектът "Нина Николина Live" е с неподражаем стил, който включва български народни песни, които са погледнати по различен от традиционния начин, събиращ фолклор, етноджаз, фламенко и вокални и инструментални импровизации.
"С проекта "Нина Николина Live" си поставям за цел да покажа как една самобитна, национална музика може да бъде направена разбираема и близка за хора от различни страни и култури. Желанието ми на артист е да покажа, че в музиката премахването на границите, всъщност само сближава хората и ги кара да откриват общото в своите култури, да се разбират и приемат по-добре едни с други", споделя изпълнителката.
На сцената с Нина Николина ще се качат виртуозните музиканти - Калин Вельов - барабани и перкусии, Мартин Ташев - тромпет и вокал, Ясен Велчев - клавишни, Таня Първанова - вокал. Концертът е с ефектна мултимедия.
Етикети: Нина Николина